Østjyllands Politi var lørdag eftermiddag massivt til stede foran Aarhus Hovedbanegård, hvor et større slagsmål mellem to grupper fandt sted.

Annonce

Området omkring indgangspartiet til Aarhus Hovedbanegård blev lørdag eftermiddag ved 15-tiden spærret totalt af efter et større slagsmål, der begyndte inde i selve banegårdshallen.

<p>Foto: Marie-Louise Andersen</p>

Østjyllands Politi opretholdt afspærringen i en times tid, og ordensmagten var i hele tidsrummet massivt repræsenteret med hunde og uniformerede betjente på Banegårdspladsen.

<p>Foto: Marie-Louise Andersen</p>

Først omkring klokken 16 pillede politiet afspærringstapen ned igen. Fem personer blev efterfølgende anholdt, og politiet regner med at bruge resten af lørdagen på at skaffe sig det fulde overblik over episoden gennem afhøring af både vidner og de implicerede slagsbrødre.

»Vi ved ikke på nuværende tidspunkt, hvad det handlede om. Det er det, vi skal til at skabe os et overblik over«, oplyser vagtchefen hos Østjylands Politi.

Vidner fortæller til Århus Stiftstidende, hvordan de to grupper af mænd røg i totterne på hinanden foran McDonalds.

Slagsmålet udviklede sig hurtigt og blev pludselig meget voldsomt. Eksempelvis fortæller et vidne til Århus Stiftstidende, hvordan en af de involverede brækkede et støtteben af en parkeret cykel og jagtede en mand ind i den omkringstående menneskemængde med det.

En mand med mange synlige skader i ansigtet blev kort efter politiets ankomst ført ind i en ambulance og kørt væk.